พอดีหนูไปหามาค่ะบอกเป็นต่อมไขมันที่เปลือกตาอุดตันค่ะ ตอนแรกมันก็ดีขึ้นแล้วนะคะ แต่ตอนนี้รู้สึกกลับมาเป็นเหมือนเดิมอีกแล้วค่ะเพราะเปิดเรียนออนไลน์แล้ว หนูเลยอยากถามว่าถ้าเราใช่แต่ยาที่ให้แล้วไม่ประคบอุ่นได้ไหมคะ แล้วมีโอกาสที่จะหายไหมคะ ตอนนี้หนูเครียดมากเลยค่ะ
สวัสดีค่ะ ต่อมไขมันที่อยู่บริเวณเปลือกตา จะพบทั้งเปลือกตาบนและเปลือกตาล่าง มีหน้าที่ผลิตไขมันมาเคลือบที่ผิวดวงตา ไขมันที่สร้างจากต่อมไขมันที่เปลือกตาจะมีลักษณะสีเหลืองอ่อนค่อนข้างใส ถ้าต่อมไขมันที่เปลือกตาทำงานผิดปกติ ไขมันที่สร้างออกมาจะมีลักษณะขุ่นและเหนียวข้น ทำให้เกิดการอุดตันบริเวณท่อทางออกของต่อมไขมันที่อยู่บริเวณขอบเปลือกตา ทำให้ไขมันออกจากท่อได้ยากและลดลง ทำให้ชั้นของน้ำตาไม่คงตัว น้ำตาจะระเหยง่าย ส่งผลให้เกิดภาวะตาแห้ง ส่วนของไขมันที่เหนียวข้นขึ้น ก็จะแข็งเป็นคราบเกาะแน่นอยู่บริเวณขอบเปลือกตา ทำให้เกิดการระคายเคืองตาสำหรับปัจจัยเสี่ยงที่ทำให้เกิดต่อมไขมันอุดตัน ได้แก่ อายุที่เพิ่มขึ้น การแต่งหน้าบริเวณรอบดวงตา โดยเฉพาะการเขียนอายไลเนอร์ที่ขอบตา การใช้คอนแทคเลนส์ การใช้หน้าจอมือถือหรือคอมพิวเตอร์นานๆ ทำให้การกะพริบตาน้อยลง ไขมันถูกบีบออกจากต่อมไขมันน้อยลง หลั่งออกมาเคลือบผิวตาน้อยลงหรือมีโรคทางตา เช่น เยื่อบุตาอักเสบจากภูมิแพ้ หรือโรคทางกาย เช่น ความดันโลหิตสูง โรคข้อ หรือผลข้างเคียงจากการใช้ยา เป็นต้นทั้งนี้ หากได้รับการวินิจฉัยจากแพทย์แล้วว่าเป็นต่อมไขมันเปลือกตาอุดตัน และอาการกลับเป็นมากขึ้น เมื่อมีการเรียนออนไลน์ สาเหตุก็น่าจะเกิดจากการใช้สายตามองคอมพิวเตอร์และมือถือที่นานเกินไปค่ะดังนั้น ควรดูแล ดังนี้- พักสายตาจากการมองคอมพิวเตอร์และมือถือเป็นระยะๆ ทุก 20 นาที โดยพักนาน 20 วินาที โดยการมองไกลที่ 20 ฟุต และเ- พยายามกะพริบตาบ่อยๆ- งดใส่คอนแทคเลนส์- หยอดน้ำตาเทียม- ประคบอุ่นบนเปลือกตา ซึ่งช่วยให้ไขมันที่เหนียวข้นและอุดตันท่อทางออกของต่อมไขมันละลายตัว และขับออกมาจากต่อมได้ดีขึ้น โดยใช้ความร้อนที่ประมาณ 40 องศาเซลเซียส บริเวณเปลือกตาทั้งสองข้างเป็นเวลา 10 – 15 นาที ถ้าอุณหภูมิเริ่มตกลงต้องชุบน้ำอุ่นใหม่เพื่อให้ความร้อนเหมาะสมตลอดช่วงประคบ- นวดเปลือกตา เพื่อกดไขมันที่อุดตันอยู่ภายในต่อมให้ออกมา วิธีการคือ ใช้นิ้วมือดึงหางตาให้เปลือกตาตึงและใช้นิ้วของมืออีกข้างในการนวดเปลือกตา เมื่อจะนวดเปลือกตาบนให้มองลงล่างและใช้นิ้วนวดจากบนลงล่าง หากจะนวดเปลือกตาล่างให้มองขึ้นบนและใช้นิ้วนวดจากล่างขึ้นบน โดยออกแรงกดพอสมควรและเริ่มนวดจากหัวตาไปสู่หางตา- ทำความสะอาดขอบเปลือกตา โดยใช้สำลีชุบด้วยน้ำสะอาด เช็ดบริเวณขอบเปลือกตาและโคนขนตาให้สะอาด วันละ 1 – 2 ครั้ง หลังการประคบอุ่นแต่หากอาการยังไม่ดีขึ้น ก็ควรกลับไปพบแพทย์เพื่อรักษาต่อไปค่ะ